Flúði kreppuna og lenti í uppgangi í Búðardal Þrír af starfsmönnum fyrirtækisins í grunni Samkaupa Miðað við árstíma er líflegt hjá iðnaðarmönnum í Búðardal um þessar mundir . Ármann Sigurðsson húsasmiður sem ólst upp í Búðardal , en bjó í höfuðborginni um 12 ára skeið , leitaði aftur á heimaslóðir við hrunið fyrir ári . Ármann , sem hefur verið með byggingarfyrirtækið Burstafell í Mosfellsbæ um árabil , hyggst flytja það vestur núna um áramótin . Burstafell hefur nú næg verkefni í Dalabyggð . Framkvæmdir eru nýhafnar við stækkun verslunarhúsnæðis Samkaupa , í byggingu eru 300 fermetra einbýlishús fyrir Þórð Ingólfsson héraðslækni og einnig sumarbústaður í landi Bugðustaða í Hörðudal auk smærri verkefna . „ Það verður alla vega nóg að gera þennan veturinn og fram á sumar , “ sagði Ármann í spjalli við Skessuhorn . Síðastliðinn föstudag voru steyptir sökkulveggir fyrir 130 fermetra viðbyggingu Samkaupa . Áætlað er að taka hana í notkun á vordögum en viðbyggingin verður nýtt fyrir lager og stækkun á eldhúsi og snyrtiaðstöðu . Þessar vikurnar er unnið að innréttingu læknisbústaðar , en þetta eru stærstu verkefnin hjá Burstafelli í Búðardal þessar vikurnar . Ármann segir að fjórir smiðir séu að störfum hjá Burstafelli í Búðardal og fram til þessa hafa tíu menn verið í verkefni syðra sem lýkur núna um áramótin . „ Ég var svo ljónheppinn að geta selt stórt einbýlishús í Mosfellsbænum í aprílmánuði eða í miðri kreppunni . Ég á ekki von á því að geta selt iðnaðarhúsnæðið á næstunni þó ég flytji fyrirtækið vestur , “ segir Ármann sem flutti um síðustu áramót með fjölskyldu sína í Búðardal og býr þar sem stendur í leiguhúsnæði , sem reyndar hefur verið skortur á í þorpinu undanfarin ár .